Nokho kulesi simo sokuthi sesizithola sisheleka singamadoda kuyadingeka phela sibuye senqabe njengoba benza nabo abesifazane, bengamukeli noma ubani nje. Ukuvuma yonke into eyisiketi ethi iyachazeka uwena kungabuye kukufake otakwini ongaludingi. Kuyadingeka ngesinye isikhathi uchize, uzibe ngoba akubona bonke abakweshelayo abasuke bewuhlobo lwabantu ofuna ukuphila nalo.
Kube sekuvela amagama amazwe afana neNingizimu Afrika, Egypt neMorocco njengalawo okungase kubhekwe kuwona ukuthi le midlalo idlalelwe khona. AbeSafa abananazanga njengoba umengameli wale nhlangano, uDanny Jordaan, ekuqinisekisile ukuthi sebesenzile isicelo sokusingatha i-Afcon.
Manje izovela kuphi imali yale Afcon abathi bayifuna lapha ngonyaka ozayo? Ngizwile nje uJordaan ethi iCAF izoyikhipha imali yokusingatha i-Afcon ngasho ngathi we mame ucabanga ukuthi ukhuluma nezingane.
Ngazi kahle kamhlophe ukuthi izwe elisuke lisingethe umqhudelwano ofana nalona ligcina likhokhe enkulu imali lena. Ziningi kakhulu izinto ezithinta ukusingatha i-Afcon okubalwa kuzona umcimbi wokuvula nowokuvala, abantu abasuke bezosiza umqhudelwano wonke okumele bakhokhelwe, nezikhulu zakwamanye amazwe ezipepenyeka emahhotela nabo oJordaan labo, zikhokhelwa ngayo le mali okuthiwa asinayo.
Angiyibalike eyama-gala dinner ayinqwaba okumele enziwe kupepenyekiswa bona laba bantu bebhola emadolobheni ehlukene ezweni lonke. Izovela kuphi yonke le mali?
Ngaphandle kwalokho nje indaba yokuletha i-Afcon lapha ingase isuse omunye umsindo ngoba iBafana Bafana yethu leyo ingase ihluleke ukuzibekisela indawo kulo mqhudelwano. Uma kugcina kwenzeke njalo iCameroon ingaya ngisho enkantolo iyofaka icala uma ingasenaso isikhala kwi-Afcon ngoba ayinikwanga ithuba lokudlala imidlalo yokuhlunga. Phela izwe okumele linikwe le midlalo kufanele kube eselizibekisele indawo ukuze neCameroon izokwazi ukungena. ICameroon iyona futhi evikela isicoco ngakho ngeke ivume ukungabi khona kule midlalo kodwa kungekhona ukuthi ihlulekile emidlalweni yokuhlunga. Ngebhadi-ke kumele kumenyezelwe ingakapheli le nyanga ukuthi i-Afcon izokuba kuliphi izwe.